POROČILO KOMISIJE EVROPSKEMU PARLAMENTU IN SVETU o izvajanju pooblastila za sprejemanje delegiranih aktov, podeljenega Komisiji v skladu z Direktivo 2011/65/EU o omejevanju uporabe nekaterih nevarnih snovi v električni in elektronski opremi

1. UVOD

Direktiva 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi (Direktiva ROHS) določa pravila o omejevanju uporabe nevarnih snovi v električni in elektronski opremi (EEO), s čimer prispeva k varovanju zdravja ljudi in okolja, vključno z okolju primerno predelavo in odstranitvijo odpadne EEO.

Priloga II k Direktivi ROHS vsebuje seznam omejenih snovi; prilogi III in IV k Direktivi ROHS vsebujeta seznama uporab, ki so izvzete iz omejitve iz člena 4(1) Direktive.

Direktiva pooblašča Komisijo za sprejemanje delegiranih aktov v zvezi s tremi različnimi določbami glede:

določitve podrobnih pravil za skladnost z največjimi dovoljenimi vrednostmi masnih koncentracij v homogenih materialih iz Priloge II k Direktivi, kakor je določeno v členu 4(2) Direktive ROHS;

prilagoditve prilog III in IV znanstvenemu in tehničnemu napredku zaradi vključitve in opustitve izjem od omejitve iz člena 4(1), kot je določeno v členu 5(1) Direktive ROHS;

pregleda in spremembe seznama omejenih snovi v Prilogi II, kakor je določeno v členu 6(3).

2. PRAVNA PODLAGA

To poročilo zahteva člen 20(1) Direktive ROHS. V skladu z navedeno določbo se pooblastilo za sprejemanje delegiranih aktov prenese na Komisijo za obdobje petih let z začetkom 21. julija 2011, Komisija pa mora pripraviti poročilo o pooblastilu najpozneje šest mesecev pred koncem petletnega obdobja. Prenos pooblastila se samodejno podaljša za enaki obdobji, razen če Evropski parlament ali Svet pooblastilo prekliče v skladu s členom 21.

3. IZVAJANJE PRENOSA POOBLASTILA

Izvajanje prenesenega pooblastila je bilo potrebno v obdobju poročanja glede več določb Direktive.

3.1 Pravila za skladnost z največjimi dovoljenimi vrednostmi masnih koncentracij, člen 4(2)

Delo za določitev podrobnih pravil za skladnost z največjimi dovoljenimi vrednostmi masnih koncentracij v homogenih materialih iz Priloge II Direktive ROHS se je že začelo, vendar se še ni zaključilo. Zato Komisija še ni sprejela delegiranega akta za določitev navedenih pravil v skladu s členom 4(2) Direktive ROHS.

3.2 Izjeme od omejitve iz člena 4(1) v skladu s členom 5(1)

V obdobju, ki ga zajema to poročilo, je Komisija prejela približno 140 zahtevkov za prilagoditev prilog III in IV k Direktivi znanstvenemu in tehničnemu napredku v skladu s členom 5 Direktive ROHS. Na podlagi temeljite znanstvene in tehnične ocene posameznega zahtevka v skladu z zahtevami iz člena 5 je Komisija sprejela 29 delegiranih direktiv, da bi v prilogah III in IV k Direktivi spremenila izjeme od omejitve iz člena 4(1) Direktive. Komisija trenutno ocenjuje 98 zahtevkov.

Niti Evropski parlament niti Svet nista nasprotovala 28 delegiranim direktivam Komisije v roku iz člena 22 Direktive ROHS. Po izteku obdobja pregleda so bili vsi delegirani akti objavljeni v Uradnem listu Evropske unije in so začeli veljati na tam navedeni datum. Evropski parlament pa je nedavno eni delegirani direktivi Komisije nasprotoval v skladu s členom 22 Direktive ROHS. Posledično Komisija trenutno znova pregleduje še ne ocenjene zahtevke, da bi pri tem upoštevala nedavni razvoj glede razpoložljivosti alternativ za zadevne snovi.

3.3 Sprememba seznama omejenih snovi, člen 6(3)

Komisija je ocenila najbolj prednostne snovi, kot je navedeno v uvodni izjavi 10 Direktive ROHS. Na podlagi temeljite znanstvene in tehnične ocene zadevnih snovi, vključno s podobnimi snovmi, je Komisija sprejela delegirano direktivo v skladu s členom 6, s čimer je omejila dodatne štiri snovi, in sicer bis(2-etilheksil)ftalat (DEHP), benzil butil ftalat (BBP), dibutil ftalat (DBP) in diizobutil ftalat (DIBP). Niti Evropski parlament niti Svet delegirani direktivi Komisije nista nasprotovala v roku iz člena 22 Direktive ROHS. Zato je bila delegirana direktiva objavljena v Uradnem listu Evropske unije in je začela veljati na tam navedeni datum.